Ockie Strydom tem Leopard CreekLeopard Creek naby die Nasionale Krugerwildtuin. (Foto: Verskaf) Die meer bekende name het hul bes gedoen om hom in te haal. Elke keer het die 37-jarige Ockie Strydom (-18) net weer vet gegee en selfs sy voorsprong vergroot by die Alfred Dunhill-kampioenskap op die skilderagtige Leopard Creek-baan by Malelane. Hy het die gesogte trofee met twee houe verower en daarmee sy eerste toernooi op die DP World-toer gewen. Oor die eerste nege putjies het dit gelyk of Strydom dalk kan struikel voordat hy die grootste oorwinning van sy loopbaan sou behaal. Hy het ŉ voëltjie op die sesde putjie uitgevee met ŉ brouhou op die sewende. Ná nog ŉ voëltjie op die agste putjie het ŉ liederlike 6 op die negende die deur oopgelaat vir sy naaste teenstanders. Strydom het sy sokkies opgetrek en dit het ná die draai vir die tweede nege nie gelyk of hy gekeer gaan word nie. Voëltjies op die 10de, 11de, 13de en 14de putjie het aan hom ŉ voorsprong van drie houe besorg. Op die 15de en 16de putjies het hy ook sethoue gehad om voëltjies aan te teken, maar hy kon nie sy voorsprong verder vergroot nie. Die Spanjaard Adrian Otaegui (-16) het ŉ voëltjie op die 18de aangeteken wat Strydom se voorsprong tot twee houe verklein het. Strydom was egter komkommerkoel op die laaste bof. Hy het die gevaarlike putjie met sy balvreter-watergat soos ŉ meester aangepak. Sy tweede hou was kort van die water en hy kon veilig sy bal op die setperk speel om die water uit spel te haal. Twee sethoue later en Strydom kon die trofee omhoog hou as ŉ vroeë verjaardaggeskenk. Hy vier op 8 Januarie sy 38ste verjaardag. Die Engelsman Laurie Canter (-15) was in die derde plek nadat hy die beste ronde van die dag gespeel het. Sy ronde van 64 het ŉ arend, sewe voëltjies en ŉ brouhou ingesluit. Louis Oosthuizen (-13) het die skare opgewonde gehad met twee kaphoue wat hy vir onderskeidelik ŉ arend en ŉ voëltjie ingeslaan het. Sy stoom het egter opgeraak en ŉ koue setstok sou sy aanslag asook dié van Dean Burmester (-13) beëindig. Ernie Els (-6) het in die gesamentlike 32ste plek klaargemaak.